**MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IZVJEŠĆE O NAMJENSKOM TROŠENJU SREDSTAVA ZA ISPLATU POMOĆI ZA OPSKRBU ENERGIJOM UGROŽENIH KUPACA U 2023.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, travanj 2024.**

**SADRŽAJ**

1. I. UVOD 3
2. II. NAKNADA ZA UGROŽENOG KUPCA ENERGENATA 4

1. Status ugroženog kupca energenata 4

2. Naknada za ugroženog kupca energenata 5

3. Podaci o broju korisnika u 2023. godini 6

4. Podaci o utrošenim sredstvima u 2023. godini 7

1. III. ZAKLJUČAK 7

**I. UVOD**

Pravo na naknadu za ugroženog kupca energenata uvedeno je u sustav socijalne skrbi Zakonom o izmjenama i dopunama Zakona o socijalnoj skrbi 2015.godine („Narodne novine“, broj: 99/15.) kao mjera kojom se nastoji spriječiti daljnje produbljivanje siromaštva onih kategorija korisnika energenata koji su procijenjeni najugroženijima.

Zakonom o socijalnoj skrbi („Narodne novine“, broj: 18/22., 46/22., 119/22., 71/23. i 156/23.) pravo na naknadu za ugroženog kupca energenata uređeno je kao pravo koje se priznaje samcu ili kućanstvu koji ispunjava kriterije za stjecanje statusa ugroženog kupca koji su propisani propisima kojima se uređuje energetski sektor.

Uredbom o kriterijima za stjecanje statusa ugroženog kupca energije iz umreženih sustava („Narodne novine“, broj: 95/15. i 31/22.) utvrđeni su kriteriji za stjecanje statusa ugroženog kupca kao i način prikupljanja sredstava. Također, propisana je i obveza ministarstvu nadležnom za poslove socijalne skrbi da izvještava Vladu Republike Hrvatske o namjenskom trošenju sredstava prikupljenih uplatom solidarne naknade za isplatu pomoći za opskrbu energijom ugroženih kupaca.

Uredbom o mjesečnom iznosu naknade za ugroženog kupca energenata, načinu sudjelovanja u podmirenju troškova energenata korisnika naknade i postupanju Hrvatskog zavoda za socijalni rad („Narodne novine“, broj: 31/22., 104/22. i 31/23.) propisana je visina naknade, način sudjelovanja u podmirenju troškova energenata te postupanje Hrvatskog zavoda za socijalni rad.

Slijedom naprijed navedenog podnosi se Izvješće o namjenskom trošenju sredstava prikupljenih uplatom solidarne naknade za isplatu pomoći za opskrbu energijom ugroženih kupaca.

**II. NAKNADA ZA UGROŽENOG KUPCA ENERGENATA**

**1. Status ugroženog kupca energenata**

Pravo na naknadu za ugroženog kupca energenata (u daljnjem tekstu: NUKE) priznaje se samcu ili kućanstvu koji ispunjava kriterije za stjecanje statusa ugroženog kupca (u daljnjem tekstu: Status) koji su propisani propisima kojima se uređuje energetski sektor. Status utvrđuje nadležni područni ured Hrvatskog zavoda za socijalni rad na zahtjev samca ili predstavnika kućanstva.

Temeljem Uredbe o kriterijima za stjecanje statusa ugroženog kupca energije iz umreženih sustava koja je bila na snazi u izvještajnom razdoblju, status ugroženog kupca energije iz umreženih sustava može imati krajnji kupac na umreženom sustavu iz kategorije kućanstva koji je:

- korisnik zajamčene minimalne naknade,

- član kućanstva koje je korisnik zajamčene minimalne naknade,

- korisnik osobne invalidnine **kojemu nije osigurana usluga smještaja ili organiziranog stanovanja**,

- osoba koja živi u kućanstvu s korisnikom osobne invalidnine,

- **korisnik nacionalne naknade za starije osobe,**

**- osoba koja živi u kućanstvu s korisnikom nacionalne naknade za starije osobe**

**- korisnik novčane naknade za nezaposlene hrvatske branitelje iz Domovinskog rata i članovi njihovih obitelji,**

**- osoba koja živi u kućanstvu s korisnikom novčane naknade za nezaposlene hrvatske branitelje iz Domovinskog rata**  i članovi njihovih obitelji,

**- korisnik novčane naknade za civilne stradalnike iz Domovinskog rata,**

**- osoba koja živi u kućanstvu s korisnikom novčane naknade za civilne stradalnike iz Domovinskog rata.**

Na temelju utvrđenog statusa ugroženog kupca, korisniku prava na naknadu za ugroženog kupca energenata pripada pravo na sufinanciranje troškova električne energije, plina i/ili toplinske energije (u daljnjem tekstu: energija)**.** Pravo na sufinanciranje troškova energije ostvaruje se na temelju rješenja o priznavanju prava na naknadu za ugroženog kupca energenata koje donosi Hrvatski zavod za socijalni rad. U slučajevima kada postoji mogućnost priznavanja prava na naknadu za ugroženog kupca energenata kao samcu ili članu kućanstva po više osnova, pravo se priznaje samo po jednoj osnovi.

Na temelju utvrđenog statusa korisnik ima pravo na subvencioniranje troškova energije u mjesecu u kojem je priznato pravo te svaki sljedeći mjesec, sve dok mu Hrvatski zavod za socijalni rad rješenjem ne utvrdi prestanak prava na naknadu za ugroženog kupca energenata.

**2. Naknada za ugroženog kupca energenata**

Uredbom o mjesečnom iznosu naknade za ugroženog kupca energenata, načinu sudjelovanja u podmirenju troškova energenata korisnika naknade i postupanju Hrvatskog zavoda za socijalni rad koja je bila na snazi i u izvještajnom razdoblju, naknada za ugroženog kupca energenata određena je u iznosu do najviše 26,54 mjesečno, *iznimno u iznosu do najviše 70 eura mjesečno* do 31. ožujka 2024.

Pravo se može koristiti za sufinanciranje troškova električne energije, plina i/ili toplinske energije prilikom plaćanja računa za troškove energije u poslovnicama Financijske agencije za svaki pojedini mjesec u roku od šest mjeseci od isteka mjeseca na koji se pravo na subvenciju troškova energije odnosi. Pravo na subvenciju troškova energije može se iskoristiti za plaćanje troškova energije za mjesec na koji se subvencija odnosi ili za bilo koji drugi mjesec.

Pravo na subvenciju troškova energije korisnik može iskoristiti u poslovnici Financijske agencije prilikom plaćanja računa za troškove energije uz predočenje svoje osobne identifikacijske isprave, rješenja kojim mu je priznato pravo na naknadu za ugroženog kupca energenata te uz predaju izvornog naloga za uplatu troškova energije. Pravo na subvenciju troškova energije u poslovnici Financijske agencije umjesto korisnika kojem je priznato navedeno pravo može realizirati i druga osoba ili stručni radnik Hrvatskog zavoda za socijalni rad, pod uvjetima i na način propisan Uredbom o mjesečnom iznosu naknade za ugroženog kupca energenata, načinu sudjelovanja u podmirenju troškova energenata korisnika naknade i postupanju Hrvatskog zavoda za socijalni rad.

Sredstva za isplatu pomoći za opskrbu energijom ugroženih kupaca prikupljaju se uplatom solidarne naknade koju uplaćuju kupci električne energije iz kategorije kućanstava. Solidarna naknada predstavlja dodatak na cijenu električne energije za krajnjeg kupca iz kategorije kućanstva. Sredstva prikupljena od solidarne naknade opskrbljivač jednom mjesečno uplaćuje na račun državnog proračuna, a evidentiraju se kao namjenska sredstva ministarstva nadležnog za poslove socijalne skrbi.

Financijska agencija dužna je najkasnije prvog sljedećeg radnog dana od dana zaprimanja odobrenja ministarstva nadležnog za poslove socijalne skrbi izvršiti prijenos sredstava za iskorišteno pravo na subvenciju troškova energije pojedinom opskrbljivaču energije, odnosno operatoru distribucijskog sustava za plaćanje čijeg računa je iskorišteno pravo na subvenciju troškova energije s pripadajućim pozivom na broj.

Poslovnica Financijske agencije evidentira činjenicu da je korisnik iskoristio pravo na subvenciju troškova energije za pojedini mjesec.

**3. Podaci o broju korisnika u 2023. godini**

U 2023. broj korisnika naknade za ugroženog kupca energenata prema mjesecima je bio sljedeći:

|  |  |
| --- | --- |
| **mjeseci**  | **broj korisnika** |
| siječanj  | 71.762 |
| veljača  | 72.070 |
| ožujak  | 73.130 |
| travanj  | 73.484 |
| svibanj  | 73.982 |
| lipanj  | 74.297 |
| srpanj  | 74.943 |
| kolovoz  | 75.275 |
| rujan  | 75.787 |
| listopad | 76.440 |
| studeni | 76.970 |
| prosinac  | 77.382 |

Izvor: aplikacija SocSkrb

Iz iznesenih podataka vidljivo je povećanje broja korisnika prava na naknadu za ugroženog kupca energenata s obzirom na povećanje broja osoba koje mogu ostvariti status ugroženog kupca energije iz umreženih sustava.

**4. Podaci o utrošenim sredstvima u 2023. godini**

U razdoblju od 01 siječnja 2023. do 31. ožujka 2023. naknada se isplaćivala u iznosu od 200,00 kuna, odnosno iznimno u iznosu od 500,00 kuna. Od 01. travnja 2023. godine, naknada se isplaćivala u iznosu od 26.54 eura, odnosno iznimno 70 eura.

Sveukupno je u 2023. godini s aktivnosti A799099 NAKNADA ZA UGROŽENOG KUPCA ENERGENATA utrošeno je 42.062.898,04 eura.

Izvor: Hrvatski zavod za socijalni rad

 **III. ZAKLJUČAK**

Pravo na naknadu za ugroženog kupca energenata uređeno je Zakonom o socijalnoj skrbi te Uredbama Vlade Republike Hrvatske kao mjera kojom se sprječava daljnje produbljivanje siromaštva onih kategorija korisnika energenata koji su procijenjeni najugroženijima.

U 2023. broj korisnika ovoga prava kretao se od 71.762 u siječnju do 77.382 u prosincu. Vidljivo je povećanje broja korisnika prava na naknadu za ugroženog kupca energenata

Sveukupno je u 2023. godini s aktivnosti A799099 NAKNADA ZA UGROŽENOG KUPCA ENERGENATA utrošeno je 42.062.898,04 eura.